b'\n_START_ARTICLE_\nM\xc3\xbasica rock\n_START_SECTION_\nHist\xc3\xb2ria\n_START_PARAGRAPH_\nEl primitiu rock es deriva d\'una gran quantitat de fonts, principalment blues, rhythm and blues i country, per\xc3\xb2 tamb\xc3\xa9 del gospel, pop tradicional, jazz i folk. Totes aquestes influ\xc3\xa8ncies combinades en una simple estructura musical basada en blues "que era r\xc3\xa0pida, dansable i encomanadissa"._NEWLINE_A mitjans del segle XX, una s\xc3\xa8rie de m\xc3\xbasics, grups i solistes van revolucionar el m\xc3\xb3n de la m\xc3\xbasica amb l\'acceleraci\xc3\xb3 dels ritmes del blues. Entre ells, Elvis Presley passaria a ser reconegut com el rei del rock._NEWLINE_La hist\xc3\xb2ria del rock and roll neix als Estats Units a la fi de la d\xc3\xa8cada dels 40. Les arrels del nou g\xc3\xa8nere podem trobar-les al blues, una m\xc3\xbasica afroamericana nascuda a la fi del segle XIX com a crit d\'alliberament per part dels esclaus africans. En la seua forma m\xc3\xa9s popular i estesa, el blues est\xc3\xa0 estructurat en dotze compassos, i utilitza tres acords diferents. Les lletres contenen tem\xc3\xa0tiques de desamor, reflectint el dolor de l\'autor i -originalment- la duresa de la vida dels afroamericans de les acaballes del segle, per mitj\xc3\xa0 d\'una interpretaci\xc3\xb3 plena de sentiment. Entre els autors de blues m\xc3\xa9s destacats que varen influenciar el primitiu rock and roll, cal citar Robert Johnson o Charlie Patton. Tanmateix, no es pot oblidar la import\xc3\xa0ncia d\'altres g\xc3\xa8neres com el Rhythm and blues o el Country en l\'origen del Rock & Roll._NEWLINE_Un predecessor directe del rock and roll, i que tamb\xc3\xa9 comparteix forts lligams amb el blues, \xc3\xa9s el boogie-woogie. Va gaudir de plena popularitat ja a partir de les darreries dels anys 30. Presenta la mateixa estructura formal que el blues i n\'\xc3\xa9s caracter\xc3\xadstic l\'ostinato que practica la m\xc3\xa0 esquerra del piano sobre els seus acords. De fet, el piano era el protagonista del rock and roll m\xc3\xa9s primitiu. Aquest paper fou pres, fins a mitjans de la d\xc3\xa8cada dels 50, pel sax\xc3\xb2fon, i finalment per la guitarra el\xc3\xa8ctrica._NEWLINE_El terme Rock & Roll fa potser refer\xc3\xa8ncia als moviments rock, endavant i endarrere, i roll, d\'un costat a l\'altre, emprats pels mariners durant segles per definir els moviments d\'una embarcaci\xc3\xb3. "Roll", per\xc3\xb2, tamb\xc3\xa9 formava part de l\'argot afroameric\xc3\xa0 per expressar els conceptes "ballar" i "sexe". El terme va entrar en la m\xc3\xbasica Gospel i molt de temps despr\xc3\xa9s va ser utilitzat per descriure la forma de ballar del Rock & Roll. Els primers grups interpretaven balades rom\xc3\xa0ntiques suaus, per\xc3\xb2 la vessant que va guanyar m\xc3\xa9s popularitat va ser una barreja de Rock & Roll i Hillbilly, un estil de m\xc3\xbasica practicat al Sud dels Estats Units que va donar lloc al Rockabilly. Elvis Presley va ser el m\xc3\xa0xim exponent d\'aquest estil i un dels grans mites del Rock & Roll originari. L\'any 1954 \xc3\xa9s considerat com el del naixement oficial del nou g\xc3\xa8nere musical\n_START_SECTION_\nRock and roll i m\xc3\xbasica rock\n_START_PARAGRAPH_\nEl terme rock and roll ha englobat, des de sempre, tots els g\xc3\xa8neres que en deriven d\'ell en \xc3\xa9sser l\'\xc3\xbanica vertent i terme predominant. Per\xc3\xb2 posteriorment, degut a la creixent popularitat de molts d\'aquests g\xc3\xa8neres derivats, s\'ha creat un terme que \xc3\xa9s purament contemporani per englobar-los, amb la mateixa funci\xc3\xb3 que complia el terme rock and roll, i que es diferencia a partir de la contracci\xc3\xb3 derivada d\'aquest (rock), m\xc3\xbasica rock, pel que rock and roll \xc3\xa9s el sin\xc3\xb2nim hist\xc3\xb2ric de m\xc3\xbasica rock i tots els g\xc3\xa8neres avui englobats en m\xc3\xbasica rock en deriven d\'ell de forma directa o indirecta.\n_START_SECTION_\nCronologia i evoluci\xc3\xb3\n_START_PARAGRAPH_\nLa m\xc3\xbasica rock t\xc3\xa9 les seves arrels en l\'era del rock and roll i del rockabilly dels anys 50. A la fi dels anys 60, la m\xc3\xbasica rock es combin\xc3\xa0 amb la m\xc3\xbasica folk per crear el folk rock, amb el blues per crear el blues rock i amb el jazz per crear el jazz rock fusi\xc3\xb3, i sense una marca de temps per crear el rock psicod\xc3\xa8l\xc2\xb7lic. En els anys 70, el rock va incorporar influ\xc3\xa8ncies del soul, el funk i la m\xc3\xbasica llatina. Tamb\xc3\xa9 en els anys 1970 el rock desenvolup\xc3\xa0 alguns subg\xc3\xa8neres, com el soft rock, el hard rock, el rock progressiu, el heavy metal i el punk rock. Els subg\xc3\xa8neres del rock dels anys 80 inclouen el glam metal, el synth-rock, el thrash metal, el hardcore punk i el rock alternatiu. Els subg\xc3\xa8neres del rock dels anys 90 inclouen el rock estil grunge, el britpop, l\'indie rock, el piano rock o el nu metall.'